Walter de Camp Helsingin kirjamessuilla 2015.
**Walter de Camp** (oik. **Kari Lempinen**; 11. joulukuuta 1946 Helsinki – 15. huhtikuuta 2017 Vantaa) oli suomalainen toimittaja, joka piti kolumnia *City*-lehden Sisäpiiri-palstalla.

Lempinen aloitti kirjoittamisen 1980-luvun alussa *Uusi Laulu* -lehdessä, joka nosti esiin monia vähän tunnettuja alakulttuureita. Hän erikoistui kirjoittamaan kaupungin yöelämästä, erityisesti seksiin ja "dekadentteihin" elämäntapoihin liittyneistä aiheista. Nimimerkkiä Walter de Camp hän alkoi käyttää vuonna 1986. Hänen on sanottu kirjoittajana olleen mukana tuomassa Suomeen 1980-luvulla uudenlaista kaupunkikulttuuria ja hänen kolumninsa on nähty gonzo-tyylin suomalaisena edustajana. Lempinen perusti vuonna 1983 yhdessä Jukka Lindforsin kanssa Odessa-kustantamon, ja suomensi monia sen julkaisemia tunnettujen ulkomaisten kirjailijoiden teoksia. Vuonna 1994 hän teki Seppo Pietikäisen kanssa Ylelle gonzo-henkisen sarjan *Verhojen takaa*, jossa he esittelivät Helsingin alakulttuureita.

De Camp kertoi nimimerkkinsä olleen yhdistelmä saksalaisen filosofin Walter Benjaminin ja amerikkalaisen näyttelijän Rosemary DeCampin nimistä. Monet arvelivat sukunimen viitanneen myös englanninkieliseen camp-käsitteeseen.

De Camp julkaisi ensimmäisen kirjansa *He halusivat vain itseään* vuonna 1988. Hänen kirjalliseen tuotantoonsa kuuluivat muun muassa *Fetissikirja* vuodelta 1997 ja *Hekumallinen Berliini* vuodelta 2011, jossa Walter de Camp sukelsi Berliinin heteroseksuaaliseen alamaailmaan.

Lempinen kuoli sairauskohtaukseen 70-vuotiaana huhtikuussa 2017.

Teokset
-------

* *He halusivat vain itseään. Muistelmia privaatin aikakaudelta*. Helsinki: Odessa, 1988. ISBN 951-9178-32-5.
* *Alan miehet. Pulp-romaani*. Helsinki: Tammi, 1996. ISBN 951-31-0703-5.  Yhdessä Bill Dollarsin (Seppo Pietikäinen) kanssa
* *Riipinen Interview*. Helsinki: Aquarian, 1996. ISBN 951-8975-43-4.
* *Fetissikirja. Fetisismin, pornon ja erotiikan historia*. Helsinki: Like, 1997. ISBN 951-578-450-6.
* *Sisäpiiri. 123 ½ ikuisuuskysymystä ja vastausta kaupungin yöstä*. Helsinki: Like, 2002. ISBN 952-471-067-6.
* *Hekumallinen Berliini*. Helsinki: Like, 2011. ISBN 978-952-01-0533-4.
* *Ja homot loivat naisen*. Helsinki: Like, 2015. ISBN 978-952-01-1263-9.
* *Lumoavat lehmät*. Helsinki: Like, 2017. ISBN 978-952-01-1539-5.

Lähteet
-------

1. ↑  Kuolinilmoitus. *Helsingin Sanomat* 13.5.2017, s. C 23 (kuolinpaikka Vantaa).
2. 1 2 3  Hakkarainen, Kaisa: Kirjailija ja citykulttuuri­persoona Kari Lempinen eli Walter de Camp on kuollut – viimeinen käsikirjoitus on kustannus­toimittajalla yhä avaamatta *Helsingin Sanomat*.  16.4.2017. Viitattu 16.4.2017.
3. 1 2 3 4  Römpötti, Harri: Yön ja dekadenssin raportoija. *Helsingin Sanomat* 22.4.2017. Viitattu 22.4.2017.
4. ↑  Walter de Campin ja Bill Dollarsin Privaatti-TV "Verhojen takaa". Ylen Elävä arkisto 9.1.2013. Viitattu 22.4.2017.

Aiheesta muualla
----------------

Wikisitaateissa on kokoelma sitaatteja aiheesta ***Walter de Camp***. 

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Saksa

 |

 |